Μαίνονται οι πυρκαγιές
63 οι νεκροί, αποτεφρώθηκαν 400.000 στρέμματα και καταστράφηκαν 110 χωριά
400.000 στρέμματα δάσους και καλλιεργήσιμης γης, 110 κατεστραμμένα χωριά και 63 νεκροί είναι ο πρώτος κατ’ εκτίμηση απολογισμός της πύρινης λαίλαπας που σαρώνει για τέταρτη μέρα τους ήδη κατακαμένους νομούς της Ηλείας της Αρκαδίας Λακωνίας , Μεσσηνίας και Ευβοίας. Δεν λείπουν και νέες πυρκαγιές που ξεφυτρώνουν σαν τα μανιτάρια από την Αττική –και πάλι στο ίδιο σημείο του Υμηττού που κατασβέστηκε άμεσα, ως την Κρήτη, την Αχαΐα, την Αιτωλοακαρνανία, την Βοιωτία και την Θεσσαλονίκη. Τα μέτωπα κυρίως της Ηλείας εξακολουθούν να μαίνονται με μια μικρή ύφεση από παροδικές εξασθενήσεις των ανέμων που επιτρέπουν την συγκράτηση της φωτιάς, χωρίς να σημαίνει αυτό ότι ο κίνδυνος δεν παραμένει μεγάλος, κυρίως και από τις αναζωπυρώσεις που σημειώνονται και αναγκάζουν σε μερικές εκκενώσεις κοντινών με τα μέτωπα χωριών. Η χαμηλή νέφωση και ο πυκνός καπνός αποτελούν πάντα το πρώτο πρόβλημα για τα πυροσβεστικά αεροσκάφη και ελικόπτερα που επιχειρούν με ρίψης νερού ενώ και νέα πυροσβεστικά εναέρια μέσα φθάνουν στην Ελλάδα από Ρουμανία, Ελβετία, Σερβία, Σλοβενία, Νορβηγία, ενώ η Κύπρος έστειλε 6 πυροσβεστικά οχήματα και 30 πυροσβέστες. Εμπρηστικοί μηχανισμοί εξακολουθούν να ανακαλύπτονται όταν ξεκαθαρίζει το καμένο τοπίο και η έρευνα για την ανακάλυψη των εμπρηστών συνεχίζεται πιο εντατικά. Για τις πυρκαγιές από την Παρασκευή έχουν απαγγελθεί κατηγορίες εναντίον ενός ατόμου στη Ζαχάρω, ενός ατόμου στην Λακωνία και τεσσάρων ατόμων στα Στύρα Ευβοίας. Σύμφωνα με τα στοιχεία που έδωσε η Διεύθυνση Αντιμετώπισης Εγκλημάτων Εμπρησμού από τις αρχές Ιουνίου μέχρι σήμερα έχουν απαγγελθεί κατηγορίες συνολικά εναντίον 33 ατόμων για πρόκληση πυρκαγιάς στα 15 από πρόθεση και στα 18 από αμέλεια. Προτεραιότητα της ελληνικής κυβέρνησης όπως για μια ακόμη φορά –τόνισε ο Πρωθυπουργός κ. Καραμανλής στην συνάντηση που είχε το πρωί με τον Πρόεδρο της Δημοκρατίας, είναι η κατάσβεση όλων των πυρκαγιών, η ανακούφιση των πληγέντων και η περιφρούρηση των περιοχών για να μην υπάρξουν νέες εστίες. Ιδιαίτερα στην Αρχαία Ολυμπία, όπου ανακοινώθηκε ότι μετά την καταμέτρηση των ζημιών θα αρχίσουν αμέσως τα έργα αποκατάστασης, αναπτύχθηκαν 3.200 στρατιώτες, αποκαταστάθηκε η ηλεκτροδότηση, ώστε να μη δίνει, τόσο το χωριό και η Αρχαία Ολυμπία την εικόνα της νεκρής πόλης. Όμως ήδη το πρώτο αρνητικό αποτέλεσμα ακούστηκε, ότι 3.500 τουρίστες ακύρωσαν την επίσκεψη και την παραμονή τους στην περιοχή μέχρι τον Οκτώβριο. Εν τω μεταξύ, ανακοινώνονται συνεχώς από χθες προσφορές για οικονομική βοήθεια προς τους πυρόπληκτους. Λογαριασμοί έχουν ανοίξει σχεδόν σε όλες τις μεγάλες τράπεζες, Η Βουλή των Ελλήνων προφέρει ενίσχυση πέντε εκατομμυρίων ευρώ συμμετέχοντας στο εθνικό πένθος, για τις άμεσες ανάγκες των πληγέντων Χρήματα προσφέρει και η Εκκλησία της Ελλάδας, ενώ όπως ανακοίνωσε ο Πρόεδρος της Κυπριακής Δημοκρατίας κ. Τάσσος Παπαδόπουλος «η Κύπρος θα προσφέρει ότι ζητήσει η Ελλάδα» και μπορεί να ανταποκριθεί, ενώ κάλεσε ιδιώτες να πραγματοποιήσουν όπου μπορούν εράνους για τους έλληνες πυρόπληκτους. Εκστρατεία ενημέρωσης αρχίζει ώστε να πληροφορηθούν οι πυρόπληκτοι ότι από σήμερα κιόλας μπορούν να εισπράττουν το πρώτο βοήθημα των 3000 ευρώ από τους Δήμους ενώ, στον Πύργο Ηλείας λειτούργησε Κέντρο Αρωγής Αστέγων που διοχετεύει τις άστεγες οικογένειες σε ξενοδοχεία των γύρω περιοχών που έχουν επιταχθεί. Στις Βρυξέλλες οι αρμόδιοι επίτροποι ενημερώθηκαν την Δευτέρα από τον Υφυπουργό Οικονομίας κ. Φώλια για την έκταση των ζημιών και την σοβαρότητα της κατάστασης στην Ελλάδα παρουσιάζοντας μια πρώτη εκτίμηση για τις οικονομικές και κοινωνικές επιπτώσεις, ώστε σε συνεργασία με τις ελληνικές αρχές να αξιοποιήσουν κάθε δυνατό τρόπο αρωγής. Έτσι κλιμάκιο της Ευρωπαϊκής Επιτροπής θα επισκεφθεί τις ερχόμενες μέρες τις πληγείσες περιοχές. Τέλος, ο αντιπρόεδρος της Κομισσιόν Φράνκο Φρατίνι μίλησε για «εδαφική τρομοκρατία» αναφέροντας ότι «οι πυρκαγιές και οι φλόγες αυτών των ημερών αποτελούν σημάδι μιας άλλης νέας μορφής τρόμου που πλήττει την περιβαλλοντική μας κληρονομιά. Και η Ελλάδα καθώς και η Ιταλία και Γαλλία γνωρίζουν τώρα την νέα αυτή καταστροφή που κρατά όλη την νότια Ευρώπη σε ομηρία».